Odločba Komisije

z dne 20. marca 1998

o načelnem priznavanju popolnosti dokumentacij, predloženih v podroben pregled zaradi možne vključitve cihalofop-butila, piraflufen-etila in azafenidina v Prilogo I k Direktivi Sveta 91/414/EGS o dajanju fitofarmacevtskih sredstev v promet

(Besedilo velja za EGP)

(98/242/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 97/73/ES [2], in zlasti člena 6(3) Direktive,

ker je Direktiva 91/414/EGS (v nadaljevanju "direktiva") predvidela razvoj seznama Skupnost aktivnih snovi, ki se lahko vključijo v fitofarmacevtska sredstva;

ker so prijavitelji organom držav članic predložili dokumentacijo za vključitev treh aktivnih snovi v Prilogo I k Direktivi;

ker je 30. aprila 1997 Dow Elanco Italia Srl italijanskim organom predložil dokumentacijo za aktivno snov cihalofop-butil;

ker je 16. junija 1997 Nihon Nohyaku Co. Ltd belgijskim organom predložil dokumentacijo za aktivno snov piraflufen-etil;

ker je 25. junija 1997 Du Pont de Nemours (Francija) SA španskim organom predložil dokumentacijo za aktivno snov azafenidin;

ker so omenjeni organi obvestili Komisijo o rezultatih prvega pregleda popolnosti dokumentacij v zvezi z zahtevami po podatkih in informacijah iz Priloge II, in za najmanj eno fitofarmacevtsko sredstvo, ki vsebuje zadevno aktivno snov iz Priloge III k Direktivi; ker so vlagatelji dokumentacijo, v skladu z določbami člena 6(2), nato predložili Komisiji in drugim državam članicam;

ker je bila 16. decembra 1997 dokumentacija za cihalofop-butil, piraflufen-etil in azafenidin predložena Stalnemu odboru za zdravstveno varstvo rastlin;

ker člen 6(3) Direktive zahteva potrditev na ravni Skupnosti, da vsaka dokumentacija načeloma ustreza zahtevam po podatkih in informacijah iz Priloge II in, za najmanj eno fitofarmacevtsko sredstvo, ki vsebuje zadevno aktivno snov, iz Priloge III k Direktivi;

ker je takšna potrditev potrebna za izvajanje podrobnega pregleda dokumentacije in omogočanje državam članicam, da odobrijo začasno registracijo za fitofarmacevtska sredstva, ki vsebujejo to aktivno snov, skladno s pogoji iz člena 8(1) Direktive in zlasti s pogojem, da se podrobna ocena aktivnih snovi in fitofarmacevtskih sredstev opravi glede na zahteve Direktive;

ker takšna odločba ne vpliva na to, da se od prijavitelja lahko zahteva predložitev nadaljnjih podatkov ali informacij, če bi se med podrobnim pregledom izkazalo, da so takšne informacije ali podatki potrebni za sprejetje odločbe;

ker je med državami članicami in Komisijo dogovorjeno, da bo Italija nadaljevala s podrobno oceno dokumentacije za cihalofop-butil, da bo Belgija nadaljevala s podrobno oceno dokumentacije za piraflufen-etil in da bo Španija nadaljevala s podrobno oceno dokumentacije za azafenidin;

ker bodo Italija, Belgija in Španija, čim prej in najkasneje v enem letu, Komisiji poročale o zaključkih ocene, skupaj s priporočili o vključitvi ali nevključitvi aktivnih snovi in vsemi pogoji v zvezi s tem; ker se bo po prejemu tega poročila podroben pregled nadaljeval s strokovnim sodelovanjem vseh držav članic v okviru Stalnega odbora za zdravstveno varstvo rastlin;

ker so ukrepi, predvideni s to odločbo, v skladu z mnenjem Stalnega odbora za zdravstveno varstvo rastlin,

SPREJELA NASLEDNJO ODLOČBO:

Člen 1

Naslednja dokumentacija načeloma izpolnjuje zahteve po podatkih in informacijah iz Priloge II,in za eno fitofarmacevtsko sredstvo, ki vsebuje zadevno aktivno snov, iz Priloge III k Direktivi, ob upoštevanju predlaganih uporab:

1. dokumentacija, ki jo je Dow Elanco Italia Srl predložil Komisiji in državam članicam za vključitev cihalofop-butila kot aktivne snovi v Prilogo I k Direktivi 91/414/EGS in ki je bila 16. decembra 1997 predana Stalnemu odboru za zdravstveno varstvo rastlin;

2. dokumentacija, ki jo je Nihon Nohyaku Co. Ltd predložil Komisiji in državam članicam za vključitev piraflufen-etila kot aktivne snovi v Prilogo I k Direktivi 91/414/EGS in ki je bila 16. decembra 1997 predana Stalnemu odboru za zdravstveno varstvo rastlin;

3. dokumentacija, ki jo je Du Pont de Nemours (Francija) SA predložil Komisiji in državam članicam za vključitev azafenidina kot aktivne snovi v Prilogo I k Direktivi 91/414/EGS in ki je bila 16. decembra 1997 predana Stalnemu odboru za zdravstveno varstvo rastlin.

Člen 2

Ta odločba je naslovljena na države članice.

V Bruslju, 20. marca 1998

Za Komisijo

Franz Fischler

Član Komisije

[1] UL L 230, 19.8.1991, str. 1.

[2] UL L 353, 24.12.1997, str. 26.

--------------------------------------------------